आसाम हादरसानि गिबि मन्थ्रिनि बिथोन बादियै आसाम पुलिसा ड्रागस हेंथानि अपारेसनखौ गोख्रोंसिन खालामनाय नुनो मोन्दों। बि अपारेसनाव आसाम पुलिसा नै रोजा सुबुंफोरखौ हमनो हादों । आरो गोबां कौटि रां आरो ड्रागसफोर बोखांनो हादों। बे हमजानाय सुबुंफोरनि गेजेराव बर’नि गोबां लाइमोनफोरबो दं । बिसोर बादि लाइमोनफोरनि थाखाय बर’नि माखासे इयुन जोलै लाइमोनफोरा खंगा-खंगि जाहैनो हासिगौ नामा ? मिथिनो मोननाय बादिब्ला आसामाव थाम लाख ड्रागस बाहायग्रा सुबुंफोर दं। बिनिनो जि जौखोन्दो सुबुंफोरा ड्रागस लानायजों लोगोसे ड्रागसनि फालांगिबो मावो । थांनाय 10 मे’याव ड० हिमन्त बिश्व शर्माआ आसामनि गिबि मन्थ्रिनि समायखिरा लानायनि उनावनो आसामाव ड्रागसनि हेंथायै गोख्रों अपारेसन खालामनो आसाम पुलिसखौ बिथोन होदोंमोन। बि बिथोन बादियैनो आसामाव दिनैसिम ड्रागसनि हेंथायै आसाम पुलिसा गोख्रों अपारेसन खालामगासिनो दं। नुनो मोननाय बादिब्ला आसामाव ड्रागसनि हेंथायै गोबां अपारेसन खालामदोंमोनब्लाबो मोनफ्रोमबो जिल्लायाव खालामनाय जायाखैमोन। नाथाय दिनै ड्रागसनि हेंथायै आसाम पुलिसा मोनफ्रोमबो जिल्लायावनो अपारेसन खालामनाया बाखनायजाथाव खामानि जादों। दासान्दै बे बाथ्राया सोराङाव फैदोंदि ड्रागस लाग्रा माखासे लाइमोनफोरा ड्रागस बायनो थाखाय रांनि आंखाल जानायाव ड्रागस लाबोग्रा हिसाबै खामानि मावगासिनो दं। बिदिनो ड्रागसनि फालांगिरिफोरा बिसोरनि आंखालखौ हमनो हानानै बिसोरखौ बाहायनाय नुनो मोनो। दिनै जि जौखोन्दोया ड्रागस लाबोनायाव लोबबा दंब्लाबो गुजि जौखोन्दो ड्रागस लाग्राफोरखौ सिनायनो जोबोर गोनांथार जानानै फैबाय। दा थाम लाख ड्रागस लाग्राफोरखौ सिनायनानै बिसोरखौ फाहामथाय होग्रा जायगायाव लाखिनायनि बिबानखौ सोरखारा लानांगौ। नाथाय दासिम बेनि सायाव सोरखारखौ सावरायनाय नुनो मोनथ’याखै। माखासे गावारि गौथुमफोरा मिरु सोरखारनिफ्राय राङारि हेफाजाब लानानै बिदि रोखोमनि मिरु फसंदों आरो फाहामथाय होगासिनो थानायखौ नुनो मोनो। मिथिनाय बादिब्ला बि फाहामथायनि मिरुफोराबो बारा मोजां नङा। आरो बिफोर बादि मिरुनिफ्राय साबेसे सुबुंफोरा फाहाम मोनखो एबा दाख्थरनिफ्राय मोजां फाहामथाय मोन्दोंना मोनाखै, बिनि सायाव सरासनस्रा सुबुंफोरा मिथिनाय जाया। बिनिखायनो हादरसा सोरखारखौ बिनि सायाव राहा लाजानायखौ रायजोफोरा लुबैयो। बिनिखायनो आसाम पुलिसा अपारेसनखौ खालामबाय थायोब्ला हादरसायाव ड्रागसजों सोमोन्दो थानाय गोबां सुबुंफोरा हमजागोन आरो एसेबाबो होबथा जागोन होननानै साननो हायो। मिथिनाय बादिब्ला ड्रागस लाग्रा सुबुंफोरा ड्रागस लानाय सम जायै समफोराव जोबोर मोजां आखु दिन्थियो। नाथाय ड्रागस लानाय सम जानाय लोगो-लोगो बिसोर ड्रागस लायाबा एबा सोबाब्ला थानो हाया जायो। बि समाव बिसोर जेरैखि जाया ड्रागस लानो नाजानायानो बिसोरनि गाहाइ खामानि होननानै सानो, नांगौ जायोब्ला जोमनाय एबा मोनजायाबाबो जायो, नाथाय ड्रागसखौ नांथारगौ! बिदि ड्रागस सोबग्रा लाइमोनफोरखौ माबोरै मोजाङाव लाबोफिननो ?